Diari Oficial de la Generalitat Valenciana


Sumari del DOGV 2742, del 07-05-1996 (1996/838111)

ORDRE de 9 d'abril de 1996, per la qual s'aprova el Pla d'Obres d'Interés General per a la modernització del regadiu de la zona regable pel canal Xúquer-Túria.
---------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/09/(13)/dof/vci/html**

### Dades del document

Número de DOGV
:   2742

Data del DOGV
:   07-05-1996

Secció del DOGV
:   DISPOSICIONS GENERALS

Número del document
:   1996/838111


Data del document
:   09-04-1996

Organisme emissor
:   Conselleria d'Agricultura i Medi Ambient

Tipus de document
:   Ordre

ORDRE de 9 d'abril de 1996, per la qual s'aprova el Pla d'Obres d'Interés General per a la modernització del regadiu de la zona regable pel canal Xúquer-Túria.   
Una de les principals zones de reg de la Comunitat Valenciana és la regable pel canal Xúquer-Túria. Ocupa una extensió d'unes 30.000 hectàrees, dividides en sectors hidràulics independents i agrupades en dues zones de la mateixa superfície, aproximadament, dividides pel canal.  
El canal està en funcionament des de 1979, però el procés de transferències de l'administració central a la comunitat autònoma en matèria de regadius, com també el trencament de la presa de Tous, van influir negativament en el desenvolupament integral de la zona regable.  
No obstant això, durant els últims anys s'han realitzat obres en els diferents sectors de reg, en alguns casos subvencionats per la pròpia Conselleria, que han permés el desenvolupament de gran part de la zona, tot i que d'una forma desigual.  
Les diferents comunitats de regants, com també la Comunitat d'Usuaris del Canal, han demostrat reiteradament l'interés en la transformació del reg tradicional pel reg localitzat, interés que coincideix amb el de la Conselleria d'Agricultura i Medi Ambient, que té entre les seues prioritats la modernització del regadiu valencià.  
El pla d'obres redactat preveu les actuacions necessàries tant per al revestiment de sèquies a les zones de regadiu tradicional com per a la implantació del reg localitzat a la zona amb el qual s'esperen obtenir beneficis de caràcter social, agronòmic i econòmic, com ara el foment del reg en comú, l'evitació de regs nocturns, l'augment de la capacitat d'embassament, la millora de l'explotació del canal, l'estalvi d'aigua, etc.  
Per això, a proposta de la Direcció General de Política d'Estructures, Regadius i Desenvolupament Rural, i fent ús de les atribucions que tinc conferides,  
ORDENE  
Article 1  
S'aprova el Pla d'Obres d'Interés General per a la modernització del regadiu de la zona regable pel canal Xúquer-Túria.  
Article 2  
D'acord amb l'article 62 de la Llei de Reforma i Desenvolupament Agrari i amb els decrets 151/1990, de 17 de setembre, 169/1991, de 30 de setembre, 13/1995, de 10 de gener, i 39/1995, de 7 de març, del Consell de la Generalitat Valenciana, les obres de presa del canal (amb les seues instal·lacions elevadores o pressuritzadores i filtres, si escau), les basses de regulació, les conduccions principals d'enllaç i distribució, i la informatització i automatització necessàries per a facilitar la gestió de les comunitats de regants, es classifiquen com a d'interés general en el grup A de l'article 61 de l'esmentada Llei de Reforma i Desenvolupament Agrari, sempre que afecten la totalitat d'un sector de reg o, com a mínim, la superfície de reg dominada per una de les preses del canal.  
DISPOSICIONS FINALS  
Primera  
La Direcció General de Política d'Estructures, Regadius i Desenvolupament Rural dictarà les normes complementàries per a la millor aplicació de les disposicions d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València, 9 d'abril de 1996  
La consellera d'Agricultura i Medi Ambient,  
MARIA àNGELS RAMóN-LLIN I MARTíNEZ


Còpia Permalink ELI